韩维
答崔象之见谢之作
阴风吹沙走长衢，方驾往过君之庐。
主人好事乐间尚，揖我谓我非俗儒。
欣然开馆扫尘榻，语论清简发不虚。
投冠释带聊自放，安用俗礼空囚拘。
分朋四座斗巧奕，聊以胜负为欢娱。
呼儿稍稍出珍玩，瘿器礧砢承枯株。
持竿拂壁似有重，最后乃挂双海图。
云昔武皇恃威壮，驱石塞海怪可吁。
鞭笞鬼神各就事，簸弄旗帜翻以舒。
鱼龙惊逃波浪恶，左右出没扬牙须。
但怜物类颇幽怪，画手安辨曹与吴。
北轩却下步小径，竹深桂静何萦纡。
我来方冬气凛冽，已爱翠色侵衣裾。
即看春风撼芽甲，定见红紫相欹扶。
乘间取醉更何适，主人勿遽嫌喧呼。